A BIZOTTSÁG 491/2006/EK RENDELETE
(2006. március 27.)
a harmadik országokból származó, a kiválótól eltérő minőségű közönséges búzára vonatkozó közösségi vámkontingensek megnyitásáról és kezeléséről, valamint az 1766/92/EGK tanácsi rendelettől való eltérésről szóló 2375/2002/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélék piacának közös szervezéséről szóló, 2003. szeptember 29-i 1784/2003/EK tanácsi rendeletre (1) és különösen annak 12. cikke (1) bekezdésére,
mivel:
(1)
Tekintettel a 2375/2002/EK bizottsági rendelet (2) alkalmazása során nyert tapasztalatra, helyénvaló a fenti rendelet egyes rendelkezéseit tisztázni és egyszerűsíteni. Az e vámkontingens keretében történő behozatalok nyomon követésének javítása érdekében minden egyes alkontingensnek tételszámot kell adni. Helyénvaló továbbá arra emlékeztetni, hogy a behozatali engedély iránti kérelmeket az 1291/2000/EK bizottsági rendeletnek (3) megfelelően kell benyújtani, és a kérelmet benyújtónak az engedélykérelem benyújtásának napján biztosítékot kell letétbe helyeznie.
(2)
Az ugyanazon gazdasági szereplő által kérelmezett mennyiségek valóságáról történő meggyőződés érdekében helyénvaló a gazdasági szereplő azon kötelezettségét pontosítani, miszerint tételszámonként és érintett heti időszakonként egyetlen behozatali engedély iránti kérelmet kell benyújtania, és indokolt ezen kötelezettség be nem tartása esetére szankciót előírni.
(3)
A rendszer működtetésének korszerűsítésére tekintettel indokolt a Bizottság által igényelt információk elektronikus úton való továbbítása.
(4)
Az Egyesült Államoktól és Kanadától eltérő harmadik országokba az alkontingens keretében történő behozatalok jobb nyomon követésének érdekében a behozatali engedély iránti kérelmek és a behozatali engedélyek csak egyetlen származási országot jelölnek meg.
(5)
Az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
A 2375/2002/EK rendelet a következőképpen módosul:
1.
A 3. cikk (1) bekezdésének helyébe a következő szöveg lép:
„(1) Az általános behozatali vámkontingenst három alkontingensre osztják fel:
a)
I. alkontingens: (tételszám: 09.4123) 572 000 tonna az Amerikai Egyesült Államok tekintetében;
b)
II. alkontingens: (tételszám: 09.4124) 38 000 tonna Kanada tekintetében;
c)
III. alkontingens: (tételszám: 09.4125) 2 371 600 tonna egyéb harmadik országok tekintetében.”
2.
A szöveg a következő 4.a cikkel egészül ki:
„4.a cikk
Egy gazdasági szereplő tételszámonként és érintett heti időszakonként egyetlen behozatali engedély iránti kérelmet nyújthat be az 5. cikk (1) bekezdéséből következően. Amennyiben egy gazdasági szereplő egynél több kérelmet nyújt be, valamennyi kérelmét el kell utasítani, és a kérelem benyújtásakor letétbe helyezett biztosítékot elveszti az érintett tagállam javára.”
3.
A 5. cikk a következőképpen módosul:
a)
a (1) bekezdés helyébe a következő szöveg lép:
„(1) A behozatali engedély iránti kérelmeket minden hétfőn (brüsszeli idő szerint) legkésőbb 13:00 óráig nyújtják be a tagállamok illetékes hatóságainál. A kérelmező az engedély iránti kérelmét azon tagállam illetékes hatóságánál nyújtja be, ahol a HÉA okán bejegyezték. A kérelmező az 1291/2000/EK rendelet 15. cikke (2) bekezdésével összhangban biztosítékot helyez letétbe az e rendelet 10. cikkében meghatározott összeg erejéig.
Minden engedély iránti kérelemnek olyan mennyiségre kell vonatkoznia, amely nem haladja meg a vonatkozó alkontingens szerint vagy részletenként rendelkezésre álló mennyiséget.
A behozatali engedély iránti kérelem és a behozatali engedély egyetlen származási országot jelöl meg.”
b)
A (2) bekezdésben a „faxon” kifejezések helyébe az „elektronikus úton” kifejezés lép;
c)
a (3) bekezdés helyébe a következő szöveg lép:
„(3) Amennyiben az időtartam kezdete óta számított és a (2) bekezdésben említett mennyiség összege meghaladja a vonatkozó alkontingens vagy részlet mennyiségét, a Bizottság - legkésőbb a kérelmek benyújtását követő harmadik munkanapon - a kérelmezett mennyiségekre alkalmazandó odaítélési együtthatót állapít meg.”
d)
a (4) bekezdés helyébe a következő szöveg lép:
„(4) A (3) bekezdésnek megfelelően meghatározott odaítélési együtthatók esetleges alkalmazását követően a tagállamok illetékes hatóságai a (2) bekezdéssel összhangban a Bizottságnak bejelentett kérelmeknek megfelelő behozatali engedélyeket a kérelmek benyújtásának napját követő negyedik munkanapon állítják ki.
A behozatali engedélyek kiállításának napján brüsszeli idő szerint legkésőbb 18:00 óráig a tagállamok illetékes hatóságai a mellékletben szereplő minta alapján elektronikus úton elküldik a Bizottságnak az ugyanaznap kiállított behozatali engedélyekben szereplő valamennyi mennyiség összegéből adódó teljes mennyiséget.”
4.
A melléklet helyébe e rendelet melléklete lép.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2006. március 27-én.